
HEIDI RICE

En uregjerlig prins

Oversatt av Maja Langrusten


Heidi Rice bor i London. Hun er gift og har to tenåringssønner – som kanskje gir henne litt for god innsikt i den mannlige psyken – og jobber også som filmjournalist. Hun elsker jobben sin, som ofte innebærer å leve seg inn i en verden av heftige følelser, sensuell spenning, morsomme og sterke kvinner, sexy og plagede menn, og glamorøse lokasjoner hvor klesvask ikke eksisterer. Når hun skrur av datamaskinen, gjør hun ofte husarbeid – som vanligvis innebærer klesvask!


Denne boken er tilegnet min mor,

som leser alle bøkene mine og forteller meg

at hun elsker dem, selv om

det er verken golf eller bowling i dem

(noe det heller aldri kommer til å være).

En kombinasjon av nerver, heteslag og et hardt tøylet raseri slo knuter på magen til Jamilla Omar Roussel idet hun observerte privatflyet som landet på ørkenflystripen. Det kongelige emblemet til Zafar i rødt og gull glitret i solskinnet.

Hun kastet et diskré blikk på klokken for omtrent titusende gang den ettermiddagen.

Du er en time forsinket, din … 

Hun avbrøt skjellsordet på Dane Jones – privatflyets beryktede passasjer, og mannen hun offisielt var her for å ønske velkommen på vegne av arbeidsgiveren sjeik Karim Jamal Amari Khan – før det rakk å ta ordentlig form, eller verre, ramle ut av munnen hennes.

Hun nektet å synke så lavt at hun havnet på nivå med playboyen fra Manhattan som ble fløyet inn for å erstatte arbeidsgiveren hennes.

Jones var Karim Khans halvbror, og resultatet av kong Abdullahs turbulente ekteskap med hans fjerde kone, den amerikanske sosietetskvinnen Kitty Jones. Selv om Jones aldri brukte farens etternavn eller en kongelig tittel, og heller ikke hadde besøkt hjemlandet siden foreldrenes skilsmisse da han var fem år gammel, var han den eneste personen som det konservative styrende rådet i Zafar aksepterte som en representant for landet under Karims fravær. Det viktige handelsoppdraget til Europa hadde vært planlagt i to år, og det var meningen det skulle begynne neste uke. Men da Orla fikk høyt blodtrykk under svangerskapet, bestemte Karim og Orla seg for å bli hjemme i Irland med den tre år gamle sønnen Hassan mens de ventet på at tvillingene deres skulle bli født. Karim hadde nektet å forlate familien for å delta på handelsturen alene. Ettersom mange av datoene og arrangementet ikke kunne omorganiseres på så kort varsel, var det å be halvbroren hans om å vikariere den eneste måten de unngikk å kansellere turen fullstendig på.

En engstelig bekymring for venninnen Orla fikk knutene til å stramme seg i Jamillas mage …

Du klarer dette, Milla. Det må du.

I en alder av bare tjuefire hadde hun nettopp blitt den zafarske kongefamiliens viktigste diplomatiske rådgiver. Hun snakket seks språk flytende, samt fire lokale dialekter. Hun hadde tatt en mastergrad i politisk vitenskap på universitetet i nabolandet Narabia, og i løpet av de siste årene hadde hun jobbet seg oppover fra å være dronningens personlige assistent til å bli Karim og Orlas høyre hånd når det gjaldt håndteringen av Zafars nasjonale affærer … Bekymringene rundt Orlas svangerskap hadde gitt Jamilla en brå forfremmelse som hun aldri hadde forventet, eller ville ønsket under de nåværende omstendighetene, men det var fremdeles en mulighet til å styrke posisjonen hennes i det kongelige hoffet. Og ikke minst ga det henne en mulighet til å besøke andre land utenfor kongeriket.

Det var en spennende og utfordrende mulighet hun absolutt nektet å mislykkes med.

Og det var ikke bare fordi det ville gi karrieren hennes en imponerende dytt i riktig retning hvis hun fikk det til – og forvandlet playboyen fra Manhattan til en majestetisk prins i samme slengen – men også fordi Karim og Orla, og Zafar, regnet med henne.

Ti minutter tidligere hadde svetten gått fra å piple til å fosse, og hun tørket pannen med det nå gjennombløte lommetørkle mens hun blunket iherdig for å holde svetten ute av øynene. Mens det takserende luksusflyet bremset opp og stoppet, ga hun den detaljerte timeplanen for den kommende uken med forberedelser i Zafar et mentalt overblikk. Hun hadde fullført den kvelden før og planla å gi det stedfortredende statsoverhodet en brifing i løpet av den to timer lange turen tilbake til Palace of Kings. En sky av fin sand steg opp fra rullebanen og dekket både henne og komiteen av embetsmenn som sto klare for å ønske deres nye midlertidige statsoverhode velkommen.

Deres eksepsjonelt forsinkede nye midlertidige statsoverhode.

Hun løftet en hånd, tung av utmattelse, for å beskytte øynene mot det brutale solskinnet idet bakkemannskapet trillet flyets metalltrapp på plass og døren gikk opp.

Jamilla var nesten på gråten, med svetteflekker på drakten som trolig var synlig fra verdensrommet, da en høy, bredskuldret skikkelse endelig dukket opp i flyets døråpning.

På tide.

Han gikk ned flytrappen.

Hun blunket og tørket pannen igjen, og kjente hvordan hjertet spratt opp i halsen idet noe varmt og solid kilte seg fast mellom de klamme lårene hennes.

Oi sann.

Hun fikk presset ut et åndedrag, og trakk inn et nytt et.

Hun hadde sett bilder av Dane Jones i kjendismagasiner og på nettsidene hun sjekket månedlig – kun av profesjonelle årsaker, naturligvis., Ettersom Khan-familien likte å være vertskap for forskjellige arrangementer i kongeriket, måtte hun vite hvem som var hvem i VIP-verdenen. Selv om Karims halvbror aldri hadde akseptert noen av invitasjonene Jamilla hadde sendt ham, visste hun at han var en usedvanlig kjekk mann. Med tanke på at han var i biologisk slekt med Karim, var det ikke akkurat noen overraskelse.

Men idet han trådte ned på ørkensanden med en lærbag slengt over skulderen, absorberte blikket hennes hver eneste slående detalj ved ham. Den smidige, nesten rovdyraktige gangen. Slitte dongeribukser som hang løst rundt slanke hofter, og en svart t-skjorte som formet seg rundt definerte muskler. Den sterke kjeven dekket av en kraftig skjeggstubb, og det krøllete håret med farge som polert bronse med striper av solbleket gull, langt nok til at det krøllet seg rundt ørene på ham, og toppet med en baseballcaps med logoen til New York Yankees.

Hun svelget ned klumpen av noe rått og ukjent som satt i halsen.

Greit.

«Hei», sa han, og stemmen var grov, som om han nettopp hadde våknet. Kanskje han hadde det.

De hadde blitt informert om at delegasjonen fra Zafar var blitt tvunget til å vekke ham i toppleiligheten hans da han ikke møtte opp på flyplassen for flyavgangen.

Sannsynligvis var han altfor opptatt med å sove av seg bakrusen med en av mange kjærester.

Jamilla avbrøt tanken, som hadde manet fram et lite hjelpsomt bilde av mannen foran henne splitter naken.

«Dane Jones», la han til som introduksjon mens hun sto der målløs. Hvorfor klarte hun ikke si noe? «Hvis det er du som er velkomstkomiteen min, kan vi kanskje komme oss på veien. Det er som en helsikes ovn her ute.»

«Deres … Deres Majestet», begynte hun, og klarte endelig å lirke et ord ut av den knusktørre strupen. «Jeg er Jamilla Omar Roussel …» Hun begynte på talen hun hadde forberedt. «Jeg har blitt utnevnt til din diplomatiske assistent og rådgiver for perioden din som Zafars statsoverhode under Europabesøket og handelsoppdraget. La meg få presentere deg for …» Hun løftet en arm for å indikere rekken av dignitærer som hadde ventet i den stekende solen altfor lenge og som så stive ut av forventning. Før hun klarte å få orden nok på de tåkete tankene til å huske noen av navnene deres, avbrøt han henne.

«Deres hva da, sa du?» spurte han.

«Unnskyld meg?» Hun lot armen falle.

«Hva kalte du meg akkurat?» spurte han, med en muskel som dirret i den ubarberte kjeven.

«Deres Majestet … Deres Majestet», svarte hun.

Han sukket, trakk av seg capsen og dro fingrene gjennom massen av fyldige bølger. «Ja, det var det jeg tenkte. Ikke.»

«Ikke hva da, Deres Majestet?» sa hun, for hun hadde mistet tråden helt idet bølgen av misnøyen han utstrålte, gjorde hjernen hennes til grøt.

«Ikke kall meg det», sa han, og deretter mumlet han noe lavt som hun var sikker på var uhøflig. «Jeg er en amerikansk statsborger. Jeg svarer på navnet mitt, og det er alt. Så du kan kalle meg Dane, eller Jones, eller ingenting i det hele tatt …»

«Men, Deres Majestet er en direkte etterkommer av huset til Al Amari Khan, og etter kronprins Hassan er du nummer to i arverekken til tronen til Zafar …» begynte hun, og den hete vekten som satt fastklemt mellom bena hennes fikk selskap av en blussende varme i kinnene.

«Jo da, det vet jeg …» avbrøt han henne igjen « … ellers hadde jeg ikke fløyet tolv tusen kilometer til dette gudsforlatte …» Han avbrøt seg selv, men hun oppfattet den underliggende meningen og temperamentet som lynte til. Hennes egne temperament – som til nå hadde vært nådeløst kontrollert – slo gnister tilbake.

Hvorfor var han så irritabel? Det han var blitt bedt om å gjøre, var en ære av høyeste rang. Og Zafar var ikke gudsforlatt. Snarere tvert imot: Det var velsignet. Spesielt siden Karim hadde overtatt tronen fem år tidligere og igangsatt et dristig forsøk på å gjeninnføre et konstitusjonelt monarki i landet etter farens katastrofale styre, samt bringe den slitte infrastrukturen inn i det tjueførste århundre.

«Jeg gjør dette for broren min og kona hans, det er alt.» Han skar inn i tankene hennes, og det bitende sinnet skar gjennom selvbeherskelsen hennes. «Han spurte, så jeg kom», la han til, og hørtes slett ikke glad ut for det. «Med betydelige utgifter og ulemper for meg og virksomheten min. Jeg har måttet omrokere på en haug med ting og flytte to store åpninger til sommeren. Jeg holder fingrene krysset for at når vi er ferdig, vil Karim og den skjønne kona hans ha to nye friske barn å legge til familietreet deres, og jeg vil havne så langt ned i arverekken at ingen noen gang vil finne på å spørre meg om å gjøre noe sånt igjen. Men jeg er ikke glad for å gjøre det. Jeg er ikke kongelig, og jeg kunne ikke brydd meg mindre om dette landet eller dets framtid. Livet mitt er i New York. Kaller du meg Deres Majestet, vil det bare gjøre meg enda mer forbanna. Greit? Så ikke gjør det. For du vil ikke like meg noe særlig når jeg er forbanna.»

«Jeg liker deg ikke noe særlig nå heller.»

Sa jeg det akkurat høyt?

Et banneord som moren ville gitt henne en skikkelig lusing for i det hele tatt å kjenne til, langt mindre tenke, krysset Jamillas feberhete hjerne – hun bet seg i leppa for å forhindre at det også buste ut i den hete luften.

«Tilgi meg, Deres Majestet», klarte hun å si, og ønsket at hun kunne dø på flekken. Eller i det minste smelte ned i dammen av svette som hadde formet seg ved føttene hennes.

Det var ikke til å tro. Hun hadde torpedert sitt livs karrieremulighet – og det var ikke engang gått to minutter siden hun møtte ham. Han ville få henne erstattet. Selvsagt ville han det. Han var konge – eller, snarere, kongens bror – og det var meningen at hun skulle veilede ham gjennom oppdraget med takt og diplomati. Ikke fortelle ham hva hun egentlig tenkte om ham.

Hun ventet på at øksen skulle falle mens hun rekonstruerte den en gang så fantastiske CV-en sin i hodet, fullstendig klar over de forferdede blikkene som ble sendt i hennes retning av de styrende rådsmedlemmene og andre dignitærer. Men akkurat idet en bølge av panikk truet med å sluke henne, nappet Dane Jones av seg solbrillene og avslørte de mest gjennomborende blå øynene hun noen gang hadde sett. En gnist funklet i det asurblå blikket, og den solbrune huden rundt øynene trakk seg sammen idet blikket hans smalnet og hun fikk inntrykk av at det var først nå han så henne ordentlig.

Så kastet han hodet bakover og brølte av latter.

Dane Jones lo så hardt at magen gjorde vondt.

Pokker heller, men ansiktsuttrykket til kvinnen hadde vært ubetalelig idet den bitende kommentaren hennes skar gjennom ørkenluften som om hun hadde brukt en megafon. Det uttrykket – tvers igjennom forferdet – hadde nesten vært verdt å bli vekket ved daggry for og bli tvunget til å fly til denne sandkassen i ørkenen. De sammenpressede leppene hennes gled åpne så de dannet en perfekt O, og øynene – som han først nå la merke til hadde en slående ravfarge – ble store som middagstallerkener der de fylte nesten hele ansiktet hennes.

Han gned seg i øyekroken, hvor tårene bokstavelig talt rant nedover kinnene, mens latterbjeffene stilnet til en lett humring.

Greit, mann, det holder. Det var ikke så morsomt.

Sannheten var at han bare var utmattet og anspent, og skikkelig forbanna over at han måtte gjøre denne greia i en hel måned. Og for at han ble tvunget til å sette sine ben i et land han hadde lovet å aldri vende tilbake til så lenge han levde.

I tillegg hadde han knapt fått noe søvn – gårsdagens åpning av den nye klubben han hadde lansert i en restaurert sylteagurkfabrikk under High Line ble ikke avsluttet før fem om morgenen. Han var blitt vekket en time senere i loftsleiligheten i Meatpacking District av tørrpinnen som nå sto tre meter lenger unna og stirret på dem begge med et misbilligende blikk.

Han masserte magen og de såre musklene med hånden, og endelig klarte han å ta seg sammen.

«Jeg ber om tilgivelse, Deres Majestet …» begynte hun igjen.

«Det er ingenting å tilgi. Jeg oppførte meg som en surpomp.»

Skuldrene hennes sank sammen i lettelse. Trodde hun virkelig at han ville gitt henne sparken over én frekk – og stort sett berettiget – kommentar?

«Men jeg mente det jeg sa om Deres Majestet-greiene», la han til. «Det må ta slutt.»

Hun nikket. «Absolutt, Mr. Jones», sa hun, og endelig gikk budskapet inn. «Hvis du foretrekker det.»

«Kall meg Dane», sa han, usikker på hvorfor han fortsatte å tirre henne, men brått ivrig etter å etablere et profesjonelt forhold dem imellom. Han var bundet til dette oppdraget de neste fire ukene – han hadde gitt Karim sitt æresord. Dette var første gangen broren hadde bedt ham om noe som helst, og han visste at han ikke kunne lure seg unna dette løftet, slik han hadde gjort med andre så mange ganger før.

«Jeg tror ikke jeg burde ha en så fortrolig tone, Deres …» begynte hun, men stanset seg selv. « … Mr. Jones.»

Hun var virkelig nydelig, avgjorde han. Høye kinnben og store øyne med farge som sjeldne juveler, med det kullsvarte håret oppsatt i en nådeløs knute hvor de krøllete avstikkerne bare framhevet den utrolige benstrukturen. For ikke å snakke om de slanke kurvene under den skreddersydde dressen som han hadde lagt merke til med en gang fordi, vel, han var jo tross alt en mann.

«Jamilla, du fortalte meg akkurat hvor dårlig du liker meg», sa han, og nøt hvordan øyebrynene hennes skjøt i været ved påminnelsen. «Jeg tror det kan trygt sies at en fortrolig tone ikke vil bli et problem mellom oss.»

Skjønt idet han sa det kunne han føle hvordan en kribling skjøt gjennom årene hans – som var rart. Og fullstendig uvelkomment.

«Jeg føler meg bare ikke komfortabel med å bruke fornavnet ditt under omstendighetene, Mr. Jones», sa hun. «Ikke bare er du broren til arbeidsgiveren min, men du er også av kongelig blod, og …»

«Okay, det holder.» Han holdt opp hånden, og kjente hvordan kommentaren fikk temperamentet hans til å slå gnister. «La oss finne et kompromiss», sa han, og ble tvunget til å sette pris på ironien. Hun måtte være den første kvinnen som noen gang hadde hatt problemer med å bruke fornavnet hans. Helt siden han kom i puberteten hadde kvinner vanligvis villet bli altfor godt kjent med ham altfor raskt.

«Hva om du kaller meg Jones og dropper Mr.? Det får meg bare til å føle meg urgammel.» Og han var utmattet nok allerede bare ved tanken på de neste par ukene, hvor han ville måtte late som om han var noe han ikke var, til fordel for en institusjon og et land han hatet.

Hun studerte ham og han kunne se at hun ikke likte det, men han så også hvordan hun bet i seg misbilligelsen. At hun var så lett å lese døyvet ikke kriblingen det minste.

Hun nikket. «Ja vel, hvis du insisterer.»

Hun løftet armen igjen og rettet oppmerksomheten hans til en rekke med ventende tørrpinner som ventet tålmodig i solen. «Kan jeg få presentere deg for resten av det styrende rådet og kongens stab, hvor de fleste …?

«Nei takk», sa han, og avbrøt henne før hun rakk å starte en ny tale.

Han kastet bare ett blikk på dem der de sto i sine offisielle uniformer, og grøsset da det brakte tilbake de få ubehagelige minnene han hadde om faren. Det gjorde ham bare enda mer bevisst på hvor varmt det var i solen, og hvor mye han bare ville få resten av dagen overstått så fort som mulig.

«Unnskyld?» begynte hun, åpenbart forvirret over at han nektet å følge protokollen. Jepp, det der måtte de definitivt jobbe med.

«Det renner svette av meg, jeg er utslitt og ikke i humør til dette.» Han kastet et blikk på mennene, hvor de fleste så ut til å være godt oppi syttiårene. «Og de ser slitne ut også. Hva om vi endrer tidspunktet for presentasjoner til i morgen, et sted det er kjølig?»

«Men …» I et øyeblikk så hun fullstendig perpleks ut. Og han innså at hun ikke var en spesielt spontan person. Hvorfor gjorde det tanken på å overrumple henne så appellerende for ham?

«Men ingenting. Det er jeg som er sjefen her, ikke sant? For en liten stund framover.»

Hun nikket sakte, tvunget til å gi ham et poeng. Det vaktsomme uttrykket hennes fikk ham til å svelge latteren – og en ny bølge av varme.

Jepp, det stemmer, Jamilla. Jeg følger mine egne regler i dette spillet. Ikke dine, ikke deres, og iallfall ikke reglene som min drittsekk av en far etablerte.

«Da befaler jeg herved at vi alle setter oss inn i flåten av limousiner som står der borte, og skrur klimaanlegget på full guffe før vi blir slått ut.»

Kjeven hennes strammet seg, men svetten sildret nedover ansiktet hennes som en direkte kontrast til den opprørske ilden som ga en fyldig gyllen nyanse til det ravfargede blikket.

«Som du vil, Deres … Mr. Jones», sa hun.

«Bare Jones», korrigerte han henne igjen.

Hun nikket stivt, og snakket deretter kort til assistenten før hun ledet ham bort til den største limousinen i rekken. Vimplene i rødt og gull som var festet til panseret, blafret i den varme ørkenvinden.

«Deres Majestet.» En ung mann i tradisjonelle klær åpnet bildøren og bukket deretter så lavt at Dane var forbløffet over at han ikke tippet over ende.

«Takk, kompis», sa han, og tøylet irritasjonen.

Hvordan taklet Karim slik ærbødighet tjuefire timer i døgnet? Det holdt allerede på å drive ham fra vettet.

Han kastet bagen inn i baksetet og gled deretter etter inn i den vidunderlig kjølige innsiden av bilen.

«Jeg setter meg foran slik at du kan hvile, Mr. Jones», sa den nye rådgiveren hans kort idet hun lente seg inn i bilen, men hun unnlot å møte blikket hans. «Turen vil ta omtrent to timer. Det er forfriskninger i minibaren foran deg. Er det noe annet du trenger?»

Noe fullstendig upassende dukket opp i tankene hans.

Dekk, gutt.

Han skulte. Den uvelkomne reaksjonen var ikke lenger underholdende. Nå var den bare enda en ubeleilighet å føye til den lange rekken av dem.

«Det er Jones. Bare Jones», bjeffet han, med en stemme som var hardere enn han hadde tenkt. «Ingen mister er nødvendig, husker du, Jamilla? Og nei, jeg trenger ikke noe annet enn å få være uforstyrret til vi kommer fram.»

«Som du vil», sa hun, i den altfor underdanige tonen han nå var overbevist om at var passiv aggressiv.

Men det var ikke før den unge mannen hadde lukket døren og han sank ned i det kjølige læret, klar for å sove i en uke, at det gikk opp for ham at hun hadde unngått å kalle ham Jones igjen ved å ikke kalle ham noe i det hele tatt. Og dermed ledd sist.

Touché, Jamilla. Der tok du meg … Denne gangen.

Leppene hans vred seg i et tørt smil.

I det minste ville det distrahere ham fra den tåkete utmattelsen, den prikkende irritasjonen – og hvordan magen hans var tynget ned av vekten av spøkelsene han ville bli tvunget til å konfrontere om et par timers tid.

«Miss Roussel, Hans Majestet er savnet …»

Jamilla presset på stoppknappen på tredemøllen i palassets gym og ventet på at den skulle slå seg av idet hun betraktet det paniske uttrykket til Hakim.

Hun plukket opp håndkleet og tørket svetten av nakken. «Hva sa du, Hakim?» spurte hun, sikker på at hun måtte ha hørt feil.

«Hans Majestet – han er ikke i suiten sin», gjentok Hakim.

«Er du helt sikker? Kanskje han var på badet?» Dette var Hakims første oppdrag som kammertjener; han var ivrig, smart og pliktoppfyllende, men han var sannsynligvis like uforberedt på å håndtere Dane Jonesʼ uvanlige oppførsel som resten av dem. Hun hadde allerede skjønt at denne nye, spennende utfordringen var i ferd med å bli et mareritt – som var årsaken til at hun hadde bestemt seg for å ta en tur til palassets gym denne morgenen for en energisk tre kilometers løpetur på tredemøllen før hun møtte ham igjen.

Mannen så ut til å ha et eget instinkt for å provosere henne. Å løpe av seg den ekstra frustrasjonen før hun måtte håndtere ham igjen hadde virket som en god løsning – hun ville ikke ha en gjentakelse av den merkelige, smeltende følelsen som hadde kommet over henne i går, eller av fornærmelsen som glapp ut uten forvarsel.

Når det var sagt hadde hun ikke forventet at han skulle begynne å skape problemer så raskt.

«Jeg sjekket overalt, miss Roussel», sa Hakim, med en stemme som steg panisk. «Jeg fikk personalet til å hjelpe meg å søke gjennom palasset. Vi kunne ikke finne ham noe sted. Han har dratt.»

«Han … hva?»

Hvor kunne han ha dratt? Og hvordan? Vi er midt i en ørken!

«Hva med sikkerhetsvaktene hans? De må da vel vite hvor han er?»

Hakim ristet på hodet. «De sa de ikke visste noe. De organiseres kun til å følge ham når han forlater suiten, og ingen hadde informert dem om at han var våken enda.»

Hun gikk av tredemøllen med skjelvende knær – og det var ikke på grunn av treningsøkten. «Greit, Hakim, ikke få panikk …»

For jeg er panisk nok for oss begge to.

Hadde han reist tilbake til Manhattan uten å fortelle det til noen? Var det i det hele tatt en mulighet?

Han hadde virket litt snål i går da de kjørte inn i palassets forgård. Han hadde vært stiv og stille, og bevegelsene manglet den katteaktige elegansen og avslappede selvtilliten hun hadde lagt merke til ved flystripen. Han hadde ikke engang forsøkt å tirre henne, bare sagt at han hadde behov for å sove og så gått. Men hun hadde lagt merke til hvordan muskelen i kjeven jobbet på overtid, samt det hjemsøkte blikket i øynene hans.

Hun hadde antatt at det anstrengte, tomme uttrykket hadde vært på grunn av utmattelse. Nå var hun ikke like sikker.

Tenk, Jamilla, tenk.

«Kanskje han har tatt et av terrengkjøretøyene.» Hvis han hadde forlatt palasset hadde han kanskje dratt på en kjøretur til den nærmeste landsbyen for å hilse på lokalbefolkningen … Åtte kilometer unna? Gjennom ørkenen? Alene?

Hadde han i det hele tatt peiling på hvor farlig ørkenen kunne være? Hvor utfordrende terrenget var å navigere i? Selvfølgelig hadde han ikke det. Han levde et bortskjemt, meningsløst liv på Manhattan.

Og hvorfor skulle han ville møte et folk som han ikke hadde noe ønske om å representere?

«Ja, miss Roussel», sa Hakim, og snudde seg for å skynde seg av sted.

«Vent!»

Den ungen mannen bråstoppet. «Ja, miss Roussel.»

«Vet du om Hans Majestet kan ri?» Var det mulig? Kunne han ha tatt en av Karims verdifulle araberhester ut på en ridetur?

Bare tanken fikk halsen til å snøre seg sammen. Pusten akselererte fra panikk til hyperventilering.

Hakim stirret på henne. «Øh …»

«Det går bra, glem at jeg spurte», sa hun, og lot Hakim rase av sted.

Hva var oddsene for at Dane Jones var en dyktig nok rytter til at han klarte å håndtere en av Karims temperamentsfulle fullblodshester? Araberhestene var bare trygge å ri for folk som henne selv, som hadde ridd nesten helt siden før de kunne gå. Og ørkenterrenget var enda mer forrædersk fra hesteryggen.

Men panikken nektet å gi seg mens hun dusjet og skiftet. Kanskje fordi hun allerede hadde mistanke om hvor arrogant og dumdristig det nye statsoverhodet deres var.

Etter at hun hadde kledd på seg skyndte hun seg ned til palassets stall, bare for å få ro i sjelen. Hvert skritt av veien forsøkte hun å berolige seg selv ved å si at selv Jones kunne ikke være så arrogant eller så dumdristig – å risikere å brekke nakken langt ute i ingenmannsland bare for å trosse henne. Bare tanken var tåpelig.

Men ti minutter senere oppdaget hun at magefølelsen hadde hatt rett.

Dane Jones var enda mer arrogant og dumdristig enn hun noen gang kunne sett for seg. Og hun ante fremdeles ikke hvor han hadde dratt.

*

Dane slapp løs et opprørsk hyl, skjønt ropet ble borte i vinden og bølgen av adrenalin mens musklene til hesten jobbet i jevne bevegelser under ham. Han skjøt opp den steinete sanddynen mens de jagde daggryets røde morgenlys.

Han ga hingsten frie tøyler så dyret fikk fly, og det føltes som om han fløy også, langt vekk fra det energikvelende sinnet over å bli tvunget til å tilbringe natten i palasset igjen etter tjuefem år. Han måtte snart nok vende tilbake, og holde ut enda en uke på stedet slik at jobben som han hadde lovet broren at han skulle gjøre, ble gjort. Men i det minste ville rideturen denne tidlige morgenen til Halu-oasen gjøre det hele litt mer utholdelig, og litt mindre utmattende. Det vekket til live igjen et av de få gode minnene han hadde fra sin tidlige barndom i Zafar.

Endelig senket roen seg over ham. Han kunne huske følelsen av brorens armer rundt ham mens han holdt Danes vesle kropp mot det muskuløse brystet sitt der de red ut til dette stedet – som hadde vært en oase for dem på mer enn en måte i den kaotiske barndommen deres – for å se på soloppgangen sammen. Det føltes som en million somre siden. Han kunne til og med høre den da ti år gamle Karim, en erfaren rytter allerede den gang, snakke til ham på zafarsk. Det hadde vært tålmodige ord som beroliget, oppmuntret og distraherte ham fra å gråte, den gang Dane også hadde snakket språket flytende.

Sentimentaliteten moret ham, og han lo biskt.

Pokker heller, hvis bare Karim visste hvor mye det eldgamle minnet fremdeles betydde for ham. Hvor mye han hadde savnet å ri med ham om sommeren og dette spesielle stedet etter at han og moren hans ble kastet ut av Zafar for godt. Broren ville sikkert ledd godt.

Etter at han gled ned fra hesteryggen, presset han ansiktet mot hingstens nakke og klynget seg til den et lite øyeblikk. Det var som om han endelig hadde bakkekontakt igjen for første gang siden han hadde sagt seg enig i denne fiaskoen. Han strøk den glatte pelsen og trakk den stramme lukten av svett hest dypt ned i lungene. Han gliste. «Flink gutt, Azzam.»

*

Jamilla kjørte langs den steinete bakketoppen mens hun fulgte sporet hun hadde klart å plukke opp like utenfor palassområdet nesten en time tidligere. Ferdighetene hennes som sporfinner var litt rustne, men hest og rytter hadde åpenbart vært i rask bevegelse, så det hadde ikke vært vanskelig å følge stien av snudde steiner, nedtråkkede planter, og et og annet spor etter en hov. Så fort hun skjønte hvor raskt Dane Jones red på Karims premiehingst, hadde hun hatt flere panikkanfall. Hadde hesten løpt løpsk? Det var den eneste forklaringen. Det var et rent mirakel at hun ikke hadde funnet mannen med brukket nakke enda. Så fort hun innså at hesten tilsynelatende var på vei mot Halu-oasen, hadde hun kontaktet palassets vakter på satellitt-telefonen hun bar i vesken, og bedt dem om å møte henne med en ambulanse på begynnelsen av sporet for sikkerhets skyld.

Hun løftet hodet idet nesen ble møtt av lukten av ferskvann. Jeepen trillet opp den siste bakketoppen og Jamilla skannet det hun kunne se av kilden og området rundt fra sanddynen. Idet hun kjørte opp til gjerdet fikk hun øye på hingsten til Karim, Azzam, der han sto avslappet, og uten sal, i den skyggefulle innhegningen mens han spiste ut av en fôrsekk. Men det var ikke tegn til mannen selv.

Angsten slapp endelig kvelertaket den hadde holdt rundt strupen hennes. Panikken ble erstattet av sinne. Ved et utrolig lykketreff hadde han overlevd rideturen, samtidig som han hadde snudd hele palasset fullstendig på hodet. Hun hadde beordret helikopter til å gjennomsøke området, og tre terrengkjøretøy hadde reist i motsatt retning av henne i tilfelle sporet hun hadde funnet, ikke var hans.

Av alle arrogante, uansvarlige, tankeløse …

Men idet hun trådte ut fra skyggen av palmene og nådde bredden til kilden, ble den opphetede tiraden hun hadde klar i tankene avbrutt og eksploderte i stedet ut i kinnene hennes.

Knapt seks meter unna sto en mann med ryggen mot henne under vannet som fosset over steinene.

En fullstendig naken mann, hvor musklene i ryggen, de lange bena og de ufattelige brede skuldrene glinset i solskinnet mens vannet pøste ned over ham.

Sinnet hun ville føle, ble erstattet av sjokk. Og et lamslått begjær.

Hun burde ikke spionere på ham. Han var fremdeles en prins, og ikke noen hun trengte å bli kjent med på intimt vis på noen måte.

Så se vekk, da.

Men hun klarte ikke å forhindre det sultne blikket fra å fortære hver centimeter med bronsehud. De blekere områdene rundt baken hans, gamle og nye tatoveringer, og de små arrene på ryggen og skuldrene som hintet om et liv som trolig ikke var like bortskjemt som hun hadde først antatt.

Hun var fullstendig trollbundet.

Hun hadde aldri sett en naken mann før. Og så visst ikke i hans beste alder. Hun hadde sett bilder i fagbøker, naturligvis. Hun var tjuefire år gammel, og hun hadde alltid vært nysgjerrig på sex. Forventningsfull etter å treffe den rette fyren – så fort hun hadde etablert karrieren sin. Hun hadde kysset, og til og med litt mer enn som så, mens hun studerte i Narabia. Hun var ikke prippen. Og hun følte ikke noe behov for å vente til hun ble gift, som så mange unge kvinner på hennes alder gjorde i Zafar. Moren hennes hadde avvist det arrangerte ekteskapet foreldrene hennes hadde ønsket for henne, og stukket av da hun var nitten år gammel for å gifte seg med en fransk diplomat. Selv om det forhastede ekteskapet hadde endt opp med å bli en katastrofe, hadde Farah Omar alltid hatt et pragmatisk syn på sex som hun hadde videreført til datteren.

Jamilla hadde fortalt seg selv at hun bare ikke hadde funnet rett mann å gå hele veien med enda. Men så hadde hun heller ikke følt noen trang til å lete etter ham … Før nå.

Hun svelget tungt idet den sterke pulseringen mellom bena hennes begynte å verke. Hun hadde aldri forventet å føle noe så primitivt og ektefølt, og … intenst.

Bortsett fra at Dane Jones ikke er den rette mannen. Ikke på langt nær. Du liker ham ikke engang.

Men til tross for anstrengelsene hennes forble blikket festet på kroppen hans idet han snudde seg og ruslet mot henne med hodet bøyd for å unngå å tråkke på de skarpe steinene i bunnen av kilden.

Hodet hennes ble fullstendig tomt, med unntak av én eneste forbløffende og skremmende tanke.

Han er helt nydelig.

*

Varslet av lyden av et gisp så høyt at han kunne høre det over det brusende fossefallet, kikket Dane opp. Han stoppet da han så den vakre unge kvinnen som sto ved bredden. Hun var ikledd en voluminøs lårlang kappe som dekket hodet og samlet seg rundt midjen i brisen fra den varme ørkenvinden. Den gjorde ingenting for å skjule den atletiske kroppen og de formfulle brystene. Blikket hans tok til seg dongeribuksene og støvlettene som gjorde det fengslende bildet komplett.

Hun var praktfull. Han var kliss naken, og hun hadde blikket festet rett på … Den svulmende opphisselsen traff ham hardt.

Men så løftet hun hodet og blikkene deres møttes, og han gjenkjente de ravfargede øynene – fortumlet av sjokkert opphisselse.

Pokker, det er bare Jamilla. Min kongelige barnevakt.

Irritasjon og noe som føltes som skuffelse blandet seg med bølgen av varme som nektet å svinne hen.

Helsike, har vesle frøken Protokoll fulgt etter meg hit?

Han fortsatte å gå, fornøyd da blikket hennes endelig rykket vekk fra utstyret hans, og i stedet begynte å studere buskene til venstre for henne som om det sto om livet.

«Kanskje du kan kaste til meg underbuksen min?» sa han, tilfreds over å se den heftige rødmen i kinnene hennes.

Hvis du ikke ville se den, vennen, skulle du ikke ha tittet.

«Du stirrer rett på den», la han til, for hun hadde tilsynelatende frosset fast på stedet.

Hun rensket halsen. «Øh … Ja.» Røsket ut av transen begynte hun desperat å lete etter bokseren hans blant haugen av klær han hadde etterlatt hengende på busken. Hun kastet den mot ham, og snudde deretter ryggen til. «Jeg beklager for … for …» Hun så ut til å ha mistet både munn og mæle, og fordi han selv slet med å kontrollere reaksjonen etter det glødende blikket hennes, bestemte han seg for å hjelpe til.

«For at du sjekket utstyret mitt?»

Hodet hennes svingte rundt, og deretter svingte det rett fram igjen da hun så at han fremdeles holdt på å trekke på seg underbuksen. Men han hadde fått et glimt av temperamentet hennes igjen, og det var nesten like fornøyelig som den nå altutslettende rødmingen.

«Jeg … jeg forventet ikke … Jeg mente ikke å …» stammet hun, og slet med å forklare seg.

Det gjorde du vel. En så radioaktiv rødming lyver ikke.

«Det er greit, Jamilla. Du er ikke den første kvinnen som ser meg naken», sa han, og han klarte ikke å motstå sjansen til å hevne seg. Tross alt var det han som slet med å kontrollere en ubeleilig ereksjon, og det var hun som var årsaken. «Heldigvis er ikke jeg av den sjenerte typen.»

«Vel, det er åpenbart», mumlet hun.

Han lo. Han kunne ikke noe for det. Den syrlige kommentaren var nesten like glohet som synet av henne der hun sto på bredden lik en ung valkyrje som sjekket ham ut.

Han lente seg forbi henne for å gripe tak i t-skjorten, og han følte hvordan hun stivnet og snudde seg vekk.

«Slapp av», sa han. «Du er ikke min type.»

Men selv idet han sa det, trakk han inn et åndedrag av den pirrende duften hennes – frisk og pikant, og dekket av et tynt lag med salt svette – og han visste at det var løgn.

Han trakk den fuktige t-skjorten over hodet, og grep tak i jeansen mens han forsøkte å kontrollere den nye eksplosjonen av hete.

«Hvordan fant du meg?» krevde han å få vite.

«Kan jeg snu meg nå?» spurte hun, og hørtes litt mer sikker ut på seg selv igjen. «Er du anstendig?»

«Anstendig?» Han humret. «Ingen har noen gang anklagd meg for å være det.»

Hun snøftet. «Jeg mente, er du påkledd, Mr. Jones?»

Så var vi tilbake på mister igjen.

Han trakk på skuldrene. «Ja da.» Hun snudde seg for å møte blikket hans, og han la merke til at rødmen var blitt mindre eksplosiv. Synd, fargen ga den lysebrune huden hennes en kledelig glød. «Du burde virkelig kalle meg Dane, med tanke på at du har sett mer av meg nå enn enkelte kvinner jeg har ligget med.»

Rødmen blusset opp igjen. Og øyenbrynene trakk seg sammen så det dukket opp en søt nyve i pannen. «Ja vel, Dane», mumlet hun, og han ga seg selv en mental high five – vel vitende om at han akkurat hadde scoret en stor seier.

«For å svare på spørsmålet, så fulgte jeg etter sporet ditt i en av palassets jeeper, og det var ikke særlig vanskelig ettersom du åpenbart red ganske fort», sa hun. «Jeg ble ekstremt bekymret for sikkerheten din da jeg hørte at du hadde tatt Azzam ut på en ridetur.»

«Øh-huh», sa han, imponert over at hun hadde klart å spore ham opp, og samtidig merkelig rørt over den oppriktige bekymringen i stemmen hennes.

Ingen hadde brydd seg om sikkerheten hans før. Selv ikke moren hans. Spesielt ikke moren hans.

«Vel, jeg overlevde», sa han, irritert over den pulserende reaksjonen den bekymrede nyven framkalte.

«Jeg tror ikke helt du forstår hvor temperamentsfulle araberhester er, Dane. Spesielt Azzam trenger en erfaren rytter. Du kunne blitt kastet av.» Den belærende tonen var tilbake. Og skjønt en del av ham syntes den overlegne holdningen var utrolig pirrende – tenk det – var det en annen del av ham som syntes den var superirriterende.

«Ikke bare det, men du hadde flaks som snublet over denne oasen.» Hun snøftet og la armene i kryss, noe som presset opp de spektakulære brystene.

Helt flott.

«Øh-huh», gjentok han, og det gikk opp for ham at hun ikke bare hadde undervurdert evnen hans til å kontrollere Azzam. Hun antok også at han var stokk dum.

«Ørkenen kan være ekstremt utilgivelige omgivelser for de som er uaktsomme, Dane», la hun til, og nå lød hun enda mer nedlatende. Nyven i pannen var ikke på langt nær like søt lenger. «Eller de uforberedte.»

Åpenbart måtte de rydde opp i et par saker og ting før de gikk videre.

«Jeg snublet ikke tilfeldigvis over oasen», sa han, og lot irritasjonen komme til syne, samtidig som den summende opphisselsen som strømmet sørover begynte å gjøre ham forbanna.

Hva var det med henne som gjorde ham het og sint samtidig? For det var bare perverst.

«Jeg visste nøyaktig hvor jeg skulle. Faktisk kunne jeg sannsynligvis funnet dette stedet med bind for øynene hvis jeg måtte, for det er det eneste stedet i dette gudsforlatte landet som ikke gir meg mareritt. Og bare så du vet det, har jeg ridd siden jeg var tre år gammel. Azzam er også en smart hest – smart nok til at han raskt skjønner hvem som er sjefen.»

Hun blunket og lot armene falle – den irriterte holdningen var borte. Men noe annet hadde erstattet den i stedet, noe han likte enda mindre. Hvorfor stirret hun slik på ham med sånn en merkelig følelse i blikket? Som om han hadde avslørt noe uten å mene det?

«Du, derimot …?» sa han, fast bestemt på å utfordre det.

Han kjente velbehaget stige da rødmen ble radioaktiv igjen.

«Jeg forstår. Jeg beklager misforståelsen.» Men hun så på ham som om hun faktisk forsto.

Han burde ha vunnet denne runden, så hvorfor føltes det som om han ikke hadde det? Virkelig.

«Er du klar for å dra tilbake til palasset?» spurte hun.

Aldri.

«Ja visst.» Han var ikke en som ga opp, ikke nå lenger.

